നാരായൺ റാണെ

2024 മുതൽ രത്നഗിരി സിന്ധുദുർഗ് മണ്ഡലത്തിൽ 
നിന്നുള്ള ലോക്സഭാംഗവും
2021 മുതൽ 2024 വരെ രണ്ടാം നരേന്ദ്ര മോദി സർക്കാരിലെ ചെറുകിട, ഇടത്തരം സംരംഭക വകുപ്പ് മന്ത്രിയുമായിരുന്ന മഹാരാഷ്ട്രയിൽ നിന്നുള്ള മുതിർന്ന ബി.ജെ.പി നേതാവാണ് **നാരായൺ റാണെ. (ജനനം:10 ഏപ്രിൽ 1952)** ആറ് തവണ നിയമസഭയിലും ഒരു തവണ വീതം നിയമസഭ കൗൺസിലിലും
രാജ്യസഭയിലും അംഗമായിരുന്നു.
നാല് തവണ സംസ്ഥാന കാബിനറ്റ് വകുപ്പ് മന്ത്രിയായ നാരായൺ റാണെ 1999 ഫെബ്രുവരി ഒന്ന് മുതൽ ഒക്ടോബർ 17 വരെ മഹാരാഷ്ട്രയുടെ മുഖ്യമന്ത്രിയായും പ്രവർത്തിച്ചിട്ടുണ്ട്.

## ജീവിതരേഖ
മഹാരാഷ്ട്രയിലെ മുംബൈ നഗരത്തിലെ ചെമ്പൂരിൽ തത്തു സീതാറാം റാണെയുടേയും ലക്ഷ്മിഭായിയുടേയും മകനായി 1952 ഏപ്രിൽ പത്തിന് ജനിച്ചു. പ്രാഥമിക വിദ്യാഭ്യാസം നേടാതെ പതിനൊന്നാം ക്ലാസിൽ വച്ച് പഠനം നിർത്തി രാഷ്ട്രീയത്തിലേക്കിറങ്ങി.

## രാഷ്ട്രീയ ജീവിതം
1968-ൽ ശിവസേനയിൽ ചേർന്ന റാണെ ചെമ്പൂരിലെ തൻ്റെ പട്ടണത്തിൽ ശാഖാ പ്രമുഖനായിട്ടാണ് പൊതുരംഗത്ത് എത്തിയത്. 1985 മുതൽ 1990 വരെ ശിവസേന ടിക്കറ്റിൽ കൊപാർഗൺ മുൻസിപ്പൽ കൗൺസിൽ അംഗമായി തിരഞ്ഞെടുക്കപ്പെട്ടു.

1990-ലെ നിയമസഭ തിരഞ്ഞെടുപ്പിൽ മാവിലോണിൽ നിന്ന് ആദ്യമായി നിയമസഭാംഗമായി തിരഞ്ഞെടുക്കപ്പെട്ടു. 1999 ഫെബ്രുവരി ഒന്ന് മുതൽ ഒക്ടോബർ 17 വരെ ചെറിയൊരു കാലയളവിൽ മഹാരാഷ്ട്ര മുഖ്യമന്ത്രിയായും പ്രവർത്തിച്ചു.

1968-ൽ തൻ്റെ പതിനാറാം വയസിൽ ശിവസേനയിൽ അംഗമായ റാണെ 2005-ൽ ഉദ്ദവ് താക്കറെയുമായുള്ള അഭിപ്രായ വ്യത്യാസത്തെ തുടർന്ന് പാർട്ടിയിൽ നിന്ന് രാജിവച്ചു. തുടർന്ന് 2005-ൽ കോൺഗ്രസ് പാർട്ടിയിൽ ചേർന്ന റാണെ മൂന്നു തവണ കാബിനറ്റ് വകുപ്പ് മന്ത്രിയായി.

1990, 1995, 1999, 2004, 2009 എന്നീ വർഷങ്ങളിൽ നടന്ന നിയമസഭ തിരഞ്ഞെടുപ്പുകൾ തുടർച്ചയായി ജയിച്ച് നിയമസഭാംഗമായ റാണെയ്ക്ക് 2014-ലെ നിയമസഭ തിരഞ്ഞെടുപ്പിൽ ജയിക്കാനായില്ല.

പിന്നീട് 2016-2017 കാലയളവിൽ നിയമസഭ കൗൺസിൽ അംഗമായി തിരഞ്ഞെടുക്കപ്പെട്ടെങ്കിലും കോൺഗ്രസ് പാർട്ടിയിൽ നിന്നും 
നിയമസഭ കൗൺസിലിൽ നിന്നും 2017-ൽ രാജിവച്ച് തൊട്ടടുത്ത വർഷം 2018-ൽ സ്വന്തമായി പാർട്ടി രൂപീകരിച്ചു
ബി.ജെ.പിയ്ക്ക് പിന്തുണ പ്രഖ്യാപിച്ചു. 

2018 മുതൽ 2024 വരെ റാണെ ബി.ജെ.പി ടിക്കറ്റിൽ രാജ്യസഭാംഗമായി. 2019 ഒക്ടോബർ 15ന് ബി.ജെ.പിയിൽ ചേർന്ന റാണെ രണ്ടാം നരേന്ദ്ര മോദി മന്ത്രിസഭയിലെ ചെറുകിട ഇടത്തരം സംരഭക വകുപ്പ് മന്ത്രിയായിരുന്നു.

** പ്രധാന പദവികളിൽ **

* 1968 : ശിവസേന അംഗം
* 1985-1990 : മുനിസിപ്പൽ കൗൺസിലർ
* 1990 : നിയമസഭാംഗം, മാൽവൻ (1) (ശിവസേന)
* 1990-1995 : നിയമസഭയിലെ പ്രതിപക്ഷനേതാവ്
* 1995 : നിയമസഭാംഗം, മാൽവൻ (2) (ശിവസേന)
* 1996-1999 : സംസ്ഥാന റവന്യു വകുപ്പ് മന്ത്രി
* 1999 : മഹാരാഷ്ട്ര മുഖ്യമന്ത്രി
* 1999 : നിയമസഭാംഗം, മാൽവൻ (3) (ശിവസേന)
* 2004 : നിയമസഭാംഗം, മാൽവൻ (4) (ശിവസേന)
* 2005 : നിയമസഭയിൽ നിന്നും ശിവസേനയിൽ നിന്നും രാജിവച്ചു
* 2005 : കോൺഗ്രസ് പാർട്ടിയിൽ അംഗം
* 2005 : കോൺഗ്രസ് ടിക്കറ്റിൽ നിയമസഭാംഗം, മാൽവൻ (5)
* 2005-2008 : സംസ്ഥാന റവന്യൂ വകുപ്പ് മന്ത്രി
* 2009 : നിയമസഭാംഗം, കൂടൽ (6)
* 2009 : സംസ്ഥാന വ്യവസായ വകുപ്പ് മന്ത്രി
* 2009-2010 : സംസ്ഥാന റവന്യൂ വകുപ്പ് മന്ത്രി
* 2010-2014 : സംസ്ഥാന വ്യവസായ, തുറമുഖ, തൊഴിൽ വകുപ്പ് മന്ത്രി
* 2014 : കൂടലിൽ നിന്ന് നിയമസഭയിലേയ്ക്ക് വീണ്ടും മത്സരിച്ചെങ്കിലും പരാജയപ്പെട്ടു
* 2015 : നിയമസഭ ഉപ-തിരഞ്ഞെടുപ്പിൽ ബാന്ദ്രയിൽ നിന്ന് മത്സരിച്ചെങ്കിലും പരാജയപ്പെട്ടു
* 2016-2017 : നിയമസഭ കൗൺസിൽ അംഗം
* 2017 : കോൺഗ്രസ് വിട്ടു
* 2018 : മഹാരാഷ്ട്ര സ്വഭിമാൻ പക്ഷ എന്ന പുതിയ പാർട്ടി രൂപീകരിച്ചു
* 2018-2024 : രാജ്യസഭാംഗം
* 2019 : ബി.ജെ.പിയിൽ ചേർന്നു
* 2021-2024 : കേന്ദ്ര ചെറുകിട, ഇടത്തരം സംരഭക വകുപ്പ് മന്ത്രി
* 2024 : ലോക്സഭാംഗം, രത്നഗിരി-സിന്ധുദുർഗ്

## അവലംബം
വർഗ്ഗം:മഹാരാഷ്ട്രയിലെ മുഖ്യമന്ത്രിമാർ
വർഗ്ഗം:ജീവിച്ചിരിക്കുന്നവർ